Numeri 8 | Beibele Inthaneteng | Phetolelo ya Lefase le Lefsa
8 Jehofa a bolela le Moshe a re: 2 “Bolela le Arone o mmotše o re: ‘Neng le neng ge o gotetša mabone, mabone ao a šupago o a bee gore a bonegele lefelo leo le lego ka pele ga sehlomapone.’”+ 3 Arone a dira bjalo. A gotetša mabone a sona gore a bonegele lefelo leo le lego ka pele ga sehlomapone,+ feela bjalo ka ge Jehofa a laetše Moshe. 4 Sehlomapone se be se dirilwe ka bothakga. Se be se rutšwe ka gauta. Se be se rutšwe go tloga fase go ya godimo.+ Moshe o rutše sehlomapone seo go ya ka pono+ yeo Jehofa a mmontšhitšego yona. 5 Jehofa a iša pele a bolela le Moshe a re: 6 “Tšea Balefi mo go bana ba Isiraele o ba hlwekiše.+ 7 O ba hlwekiše ka tsela ye: O ba gaše ka meetse a tlošago sebe+ ke moka bona ba beole mebele ya bona ka moka ka legare,+ ba hlatswe diaparo tša bona+ gomme ba itlhwekiše.+ 8 Ke moka ba tšee powana+ le sebego sa yona sa mabele+ sa bupi bja mathume bjo bo tswakilwego le makhura gomme wena o tšee powana e nngwe bakeng sa sebego sa sebe.+ 9 O tliše Balefi pele ga tente ya kopano gomme o kgoboketše setšhaba ka moka sa bana ba Isiraele.+ 10 O tliše Balefi pele ga Jehofa gomme bana ba Isiraele ba bee+ diatla tša bona godimo ga Balefi.+ 11 Arone a dire gore Balefi ba ye pele le morago pele ga Jehofa e le sebego sa go tšokotšwa+ se se tšwago go bana ba Isiraele gomme modiro wa bona e be go phetha tirelo ya Jehofa.+ 12 “Ke moka Balefi ba bee diatla tša bona godimo ga dihlogo tša dipoo.+ Ka morago ga moo, wena o neele e nngwe e le sebego sa sebe gomme e nngwe e le sebego sa go fišwa seo se direlwago Jehofa e le go direla Balefi poelano.+ 13 O emiše Balefi pele ga Arone le barwa ba gagwe gomme Arone a dire gore Balefi ba ye pele le morago e le sebego sa go tšokotšwa sa Jehofa. 14 O hlaole Balefi mo go bana ba Isiraele gomme Balefi bona e be ba ka.+ 15 Ka morago ga moo Balefi ba tle go hlankela tenteng ya kopano.+ O ba hlwekiše gomme Arone a dire gore ba ye pele le morago e le sebego sa go tšokotšwa.+ 16 Gobane ke bagafiwa, ba gafetšwe nna go tšwa go bana ba Isiraele.+ Ke tla itšeela bona legatong la maitšibulo ohle a bana ba Isiraele.+ 17 Gobane leitšibulo le lengwe le le lengwe mo go bana ba Isiraele ke la ka, bathong le diphoofolong.+ Letšatšing la ge ke be ke bolaya leitšibulo le lengwe le le lengwe nageng ya Egipita,+ ke ile ka a kgethagatša gore e be a ka.+ 18 Ke tla tšea Balefi legatong la maitšibulo ka moka mo go bana ba Isiraele.+ 19 Ke tla gafela Arone le barwa ba gagwe Balefi e le bagafiwa go tšwa go bana ba Isiraele,+ gore ba direle bana ba Isiraele modiro wa tenteng ya kopano+ le go ba direla poelano, e le gore go se be le kotlo yeo e welago bana ba Isiraele ka ge bana ba Isiraele+ ba batametše lefelo le lekgethwa.” 20 Moshe, Arone le setšhaba ka moka sa bana ba Isiraele ba dira tšeo go Balefi. Bana ba Isiraele ba dira Balefi dilo tšohle tšeo Jehofa a di laetšego Moshe mabapi le bona. 21 Ka gona Balefi ba itshekiša+ ba ba ba hlatswa diaparo tša bona. Ka morago ga moo Arone a dira gore ba ye pele le morago e le sebego sa go tšokotšwa pele ga Jehofa.+ Ke moka Arone a ba direla poelano gore a ba hlwekiše.+ 22 Ka morago ga moo Balefi ba tla gomme ba dira modiro wa bona tenteng ya kopano pele ga Arone le barwa ba gagwe.+ Batho ba dira Balefi feela bjalo ka ge Jehofa a laetše Moshe mabapi le bona. 23 Bjale Jehofa a bolela le Moshe a re: 24 “Se ke seo se tlago go šoma go Balefi: Wa bogolo bja nywaga e masomepedi-hlano go ya godimo o tla ba sehlopheng sa bao ba hlankelago tenteng ya kopano. 25 Eupša ka morago ga ge a fetile nywaga e masomehlano a phela, a tšwe sehlopheng seo gomme a se sa hlwa a hlankela. 26 A thuše bana babo tenteng ya kopano ge ba dira modiro wo ba o neilwego, eupša a se ke a ba le modiro wa gagwe. Wena o dire se go Balefi medirong ya bona.”+